Valke-'amptenaar' in hof vir bedrog | Netwerk24
Deur Roshé Taka 06 September 2019 16:20
'n Voormalige polisiereservis wat haar as 'n amptenaar van die Valke voorgedoen en mense uit duisende rande bedrieg het, het Vrydag op aanklag van bedrog en korrupsie in die landdroshof in die Paarl verskyn.
Die Valke se eenheid vir ernstige misdade het die 35-jarige vrou Donderdag in Goodwood aangekeer waarna sy op soortgelyke aanklagte in die landdroshof in Goodwood in Kaapstad verskyn het, sê kapt. Philani Nkwalase, Valke-woordvoerder.
Die vrou is toe op borgtog vrygelaat, maar Vrydag borgtog geweier.
Nkwalase sê die verdagte het haar kennis van polisie-prosesse en -prosedures misbruik en haar as 'n senior amptenaar van die Valke voorgedoen.
Haar slagoffers het haar betaal sodat sake wat hulle by die polisie aangemeld het, "vinniger ondersoek sou word", sê Nkwalase.
Verskeie slagoffers in die Paarl, Worcester, Robertson en Montagu het haar tussen R4 500 en R14 000 hiervoor betaal.
Die vrou sal na verwagting weer op 13 September in die hof verskyn waar sy dan om borgtog kan aansoek doen.